paragraph_text: Krateri u strukture vezane uz njih su svakako jedan od najvažnijih čimbenika koji modeliraju površine planeta, njihovih satelita i malih tijela Sunčeva sustava. Iako je Zemlja još geološki veoma živ planet pa subdukcijom i erozijom stalno modelira svoju površinu, ipak je dosad otkriveno vise od 170 kratera svemirskog podrijetla. Svakako treba spomenuti da su neki od kratera i veoma vrijedna nalazišta ruda koja su tamo dospjela direktno iz svemira, nastala pri visokim tlakovima udara ili sedimentacijom u jezerima koja su kratere ispunjavala milijunima godina.